ກົມນະໂຍບາຍການເງິນ ແລະ ນິຕິກໍາ ຂຽນເປັນຕົວອັກສອນຫຍໍ້ວ່າ ““ນງກ”, ເປັນພາສາອັງກິດ Fiscal Policy and Law Department (FPLD), ແມ່ນກົງຈັກໜຶ່ງຂອງກະຊວງການເງິນ, ມີພາລະບົດບາດເປັນເສນາທິການໃຫ້ລັດຖະມົນຕີກະຊວງການເງິນ ໃນການຄົ້ນຄວ້ານະໂຍບາຍການເງິນ ແລະ ກົດໝາຍ ຂອງຂະແໜງການເງິນ.
- ໜ້າທີ່
- ຄົ້ນຄວ້າ, ຈັດຕັ້ງຜັນຂະຫຍາຍ ນະໂຍບາຍຂອງພັກ, ຍຸດທະສາດ, ແຜນການ ແລະ ມະຕິຕົກລົງຂອງລັດຖະບານ ມາເປັນນະໂຍບາຍ, ນິຕິກໍາ, ມາດຕະການ, ແຜນການ, ແຜນງານ ແລະ ໂຄງການ ຂອງຂະແໜງການເງິນ ເພື່ອສະເໜີໃຫ້ ລັດຖະມົນຕີກະຊວງການເງິນ ພິຈາລະນາ;
- ຄົ້ນຄວ້າ, ສ້າງ ແລະ ປັບປຸງ ວິໄສທັດ, ຍຸດທະສາດ ແລະ ນະໂຍບາຍການເງິນໄລຍະກາງ ແລະ ໄລຍະຍາວ ເພື່ອສະເໜີໃຫ້ລັດຖະມົນຕີກະຊວງການເງິນ ພິຈາລະນາ;
- ຄົ້ນຄວ້າ, ສ້າງ ແລະ ປັບປຸງ ນະໂຍບາຍລາຍຮັບ, ນະໂຍບາຍລາຍຈ່າຍ, ນະໂຍບາຍປະຢັດ ແລະ ນະໂຍບາຍດຸນດ່ຽງງົບປະມານ ເພື່ອສະເໜີໃຫ້ລັດຖະມົນຕີກະຊວງການເງິນ ພິຈາລະນາ;
- ເປັນໃຈກາງຄົ້ນຄວ້າ, ສ້າງ, ປັບປຸງ ກົດໝາຍຂອງຂະແໜງການເງິນ ເພື່ອສະເໜີໃຫ້ລັດຖະມົນຕີກະຊວງການເງິນ ພິຈາລະນາ;
- ເຂົ້າຮ່ວມໃນການຄົ້ນຄວ້າບັນດານິຕິກຳລຸ່ມກົດໝາຍ ຂອງຂະແໜງການເງິນ ນຳບັນດາກົມ ແລະ ຂະແໜງການອື່ນທີ່ກ່ຽວຂ້ອງ;
- ຈັດຕັ້ງເຜີຍແຜ່ ແລະ ປະເມີນຜົນ ບັນດາກົດໝາຍຂອງຂະແໜງການເງິນ ໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງ ທົ່ວສັງຄົມ ເພື່ອຮັບຮູ້ເຊື່ອມຊືມ ແລະ ໃຫ້ການຮ່ວມມືໃນການຈັດຕັ້ງປະຕິບັດ;
- ເປັນໃຈກາງຄົ້ນຄວ້າແຜນຍຸດທະສາດໃນການຄຸ້ມຄອງໜີ້ສິນສາທາລະນະ ໃຫ້ຢູ່ໃນລະດັບສະພາແຫ່ງຊາດຮັບຮອງ ແລະ ມີຄວາມປອດໄພ ຮັບປະກັນໄດ້ສະຖຽນລະພາບຂອງເສດຖະກິດ ເພື່ອສະເໜີລັດຖະມົນຕີກະຊວງການເງິນ ພິຈາລະນາ;
- ຄົ້ນຄວ້ານະໂຍບາຍດ້ານເສດຖະກິດ-ການເງິນພາຍໃນ ແລະ ຕ່າງປະເທດ ເພື່ອລາຍງານລັດຖະມົນຕີກະຊວງການເງິນ ໃນແຕ່ລະໄລຍະ;
- ຄົ້ນຄວ້າ, ສ້າງກົນໄກການຄຸ້ມຄອງ, ຕິດຕາມ ແລະ ປະເມີນຜົນ ການຈັດຕັ້ງປະຕິບັດຍຸດທະສາດພັດທະນາການເງິນແຫ່ງລັດໃນແຕ່ລະໄລຍະ;
- ເປັນໃຈກາງປະສານສົມທົບກັບພາກສ່ວນທີ່ກ່ຽວຂ້ອງໃນການສັງລວມ ແລະ ສ້າງຖານຂໍ້ມູນສະຖິຕິການເງິນແຫ່ງລັດ, ສ້າງແບບຈຳລອງໃນການຄາດຄະເນລາຍຮັບ-ລາຍຈ່າຍ, ເຜີຍແຜ່ ແລະ ສະໜອງຂໍ້ມູນສະຖິຕິການເງິນແຫ່ງລັດ ໃຫ້ພາຍນອກຕາມລະບຽບການ;
- ເປັນໃຈກາງປະສານສົມທົບກັບພາກສ່ວນທີ່ກ່ຽວຂ້ອງໃນການເຮັດວຽກ ກັບບັນດາອົງການຈັດຕັ້ງ ແລະ ສະຖາບັນການເງິນສາກົນ ກ່ຽວກັບການປະເມີນສະພາບເສດຖະກິດ-ການເງິນຂອງ ສປປ ລາວ ໃນແຕ່ລະໄລຍະ;
- ປະສານສົມທົບກັບພາກສ່ວນອື່ນທີ່ກ່ຽວຂ້ອງ ໃນການປະເມີນຜົນກະທົບ ກ່ອນ ແລະ ຫຼັງ ການສ້າງ, ປັບປຸງ ນິຕິກຳ ແລະ ກົດໝາຍ ກ່ຽວກັບຂະແໜງການເງິນ;
- ຄົ້ນຄວ້າ ແລະ ນໍາສະເໜີກ່ຽວກັບການສ້າງຕັ້ງ, ປັບປຸງ, ຍຸບເລີກ, ໂຮມເຂົ້າ, ແຍກອອກ ກົງຈັກການຈັດຕັ້ງ; ຄົ້ນຄວ້າຂຶ້ນແຜນກໍານົດ ພະນັກງານ-ລັດຖະກອນ, ພະນັກງານນໍາພາ-ຄຸ້ມຄອງ, ການກໍານົດຕໍາແໜ່ງງານ, ບໍາລຸງສ້າງ (ຝຶກອົບຮົມ ແລະ ພັດທະນາ) ແລະ ປະເມີນຜົນພະນັກງານ-ລັດຖະກອນ ທີ່ຢູ່ໃນຄວາມຮັບຜິດຊອບຂອງຕົນ;
- ຄົ້ນຄວ້າການ ສັບຊ້ອນ, ຈັດວາງ, ປະຕິບັດນະໂຍບາຍ ແລະ ປະຕິບັດວິໄນ ຕໍ່ພະນັກງານ-ລັດຖະກອນ ທີ່ຢູ່ໃນຄວາມຮັບຜິດຊອບຂອງຕົນ;
- ພົວພັນ, ຮ່ວມມື, ປະສານງານກັບຄູ່ຮ່ວມພັດທະນາ, ອົງການຈັດຕັ້ງສາກົນ ແລະ ພາກພື້ນ ກ່ຽວກັບວຽກນະໂຍບາຍການເງິນ ແລະ ນິຕິກໍາ ຕາມພາລະບົດບາດຂອງຕົນ;
- ສ້າງແຜນການເຄື່ອນໄຫວວຽກງານ ແລະ ສະຫຼຸບລາຍງານການປະຕິບັດວຽກງານຂອງກົມ ປະຈໍາອາທິດ, ເດືອນ, ງວດ ແລະ ປີ ເພື່ອລາຍງານຕາມລະບຽບການ;
- ປະຕິບັດໜ້າທີ່ອື່ນ ຕາມກົດໝາຍ, ລະບຽບການ ແລະ ຕາມການມອບໝາຍຂອງລັດຖະມົນຕີກະຊວງການເງິນ.
- ຂອບເຂດສິດ
- ສະເໜີສ້າງ, ປັບປຸງ ວິໄສທັດ, ຍຸດທະສາດ, ນະໂຍບາຍການເງິນໄລຍະກາງ-ໄລຍະຍາວ, ກົດໝາຍ, ນິຕິກໍາລຸ່ມກົດໝາຍຂອງຂະແໜງການເງິນ ແລະ ວຽກອື່ນ ຕາມພາລະບົດບາດ ແລະ ໜ້າທີ່ຄວາມຮັບຜິດຊອບຂອງກົມ;
- ເຊັນຢັ້ງຢືນຄວາມຖືກຕ້ອງຂອງເອກະສານທີ່ຢູ່ໃນຄວາມຮັບຜິດຊອບຂອງຕົນ ໂດຍສອດຄ່ອງກັບກົດໝາຍ ແລະ ລະບຽບການຕ່າງໆ;
- ສະເໜີ ສ້າງຕັ້ງ, ປັບປຸງ, ຍຸບເລີກ, ໂຮມເຂົ້າແຍກອອກ ກົງຈັກການຈັດຕັ້ງ; ສະເໜີແຕ່ງຕັ້ງ, ຍົກຍ້າຍ, ປົດຕໍາແໜ່ງຫົວໜ້າ ແລະ ຮອງຫົວໜ້າພະແນກຂອງກົມ; ສັບຊ້ອນໝູນວຽນລັດຖະກອນ ວິຊາການ; ສະເໜີຍ້ອງຍໍ, ປະຕິບັດນະໂຍບາຍ (ເລື່ອນຊັ້ນ, ເລື່ອນຂັ້ນ ແລະ ອື່ນໆ) ແລະ ປະຕິບັດວິໄນ ຕໍ່ພະນັກງານ-ລັດຖະກອນ ທີ່ຢູ່ພາຍໃຕ້ຄວາມຮັບຜິດຊອບຂອງກົມ;
- ຄຸ້ມຄອງ ແລະ ນໍາໃຊ້ງົບປະມານ, ພາຫະນະ, ວັດຖຸອຸປະກອນ ແລະ ຊັບສົມບັດອື່ນຂອງກົມຕາມການແບ່ງປັນຂອງກະຊວງການເງິນ ແລະ ຕາມລະບຽບການ;
- ນໍາໃຊ້ສິດອື່ນ ຕາມກົດໝາຍ, ລະບຽບການ ແລະ ຕາມການມອບໝາຍຂອງລັດຖະມົນຕີກະຊວງການເງິນ.
Fiscal Policy and Regulation Department
Contact
Content
Tel/Fax:
Email: